
Arhitektonsko naslijeđe – Prozori u prošlost, vrata u budućnost


Bosna i Hercegovina, nije to samo  zemlja u kojoj ljudi žive, to je zemlja koja se osjeća. Njezini gradovi dišu u ritmu sjećanja, a svaki kamen nosi priču punu borbe, bola i ponosa. Ovdje su zidovi više od građevina, oni su pečat vremena, svjedoci onoga što se ne smije zaboraviti. Kroz njih naša zemlja ne govori riječima, već šapatom ranjenih duša. Kroz pukotine koje su preživjele vatre, kroz prozore koji su bespomoćno posmatrali i tamu i svjetlost, kroz vrata koja su se zatvarala pred ratom i ponovo otvarala pred nadom. 

Na toj zemlji, među bezbrojnim slojevima prošlosti, stoji Mostar. Grad koji zna kako se ruši, ali još bolje zna kako se ponovo gradi. Grad u kojem Neretva nosi i sjećanja i snove, i tugu i ponos. A u samom srcu Mostara, poput svjetionika u tamnoj noći, uzdiže se Gimnazija Mostar. Ona je poput svjetlosti koja pokazuje put izgubljenim brodovima, simbol vjere u znanje i obnovu. Ta zgrada nije samo arhitektonsko čudo iz davnina. Ona je živi dokaz da ljepota i znanje mogu preživjeti sve što vrijeme pokuša izbrisati.
 
Nekada su njeni hodnici odzvanjali smijehom, koracima i šapatom mladosti. Kroz njene prozore ulazila je svjetlost koja se miješala s mirisom knjiga i radoznalosti učenika koja je bila toliko jaka da je kroz prozore izvirala. A kada je nastupilo teško razdoblje, isti ti prozori gledali su tamu. Gledali su grad koji se ruši i nadu naroda koja polako propada. Gledali su majke koje su sanjale da im djeca nose diplome, dok su zapravo nosila teret rata. Zidovi su pamtili granate, učionice šutjele, a svaka ploča na podu znala je koliko je koraka nestalo u tišini.

Ipak, Gimnazija je preživjela. Ranjena, ali ne i poražena. Kao da je u njenim temeljima, dublje od kamena, živjela nada koja je sve od sebe davala da opstane. Ona je šaptala: “Ako ja mogu opstati, možete i vi.”

Kada je rat stao, dok su se gradovi iznova sastavljali iz prašine, Gimnazija Mostar ostala je kao podsjetnik da ni najtamnije noći ne završavaju bez zore. Obnovljena, ali s istim ciljem, da ponovo otvori vrata znanja novim generacijama. U njene klupe danas sjedaju djeca koja ne pamte granate, ali u njihovim očima sija ona ista želja za životom, za mirom, za znanjem kao što je sijala u onih koji su za tim tragali tokom tamnih vremena.
Danas u njoj sjede učenici iz različitih dijelova grada, s različitim imenima, religijskom pripadnošću i snovima. No, svi oni dijele iste knjige, iste učionice, iste poglede ka budućnosti. Gimnazija Mostar je postala ono što Bosna i Hercegovina oduvijek jeste, most između sličnosti i razlika, svjetionik koji pokazuje da mir nije odsustvo buke, nego prisustvo razumijevanja. Njeni zidovi više ne pričaju o ratu, nego o budućnosti. Njeni hodnici više ne odzvanjaju podjelama, nego razgovorima i smijehom. U svakom glasu, u svakoj rečenici, čuje se ono što Bosna i Hercegovina najviše treba: nada, znanje i međusobno poštovanje. Zato svaka lekcija naučena unutar tih zidova nije samo činjenica iz knjige, ona je korak ka iscjeljenju. Učitelji koji u njoj predaju nisu samo nastavnici, oni su čuvari svjetlosti na putu učenika, prenosnici vjere da iz svakog kraja može niknuti novi početak. Kada sunčeve zrake ujutro dodirnu njenu fasadu, čini se kao da obasjavaju lice preživjelog koji više ne plače, nego se smiješi. Smiješi se jer zna – opstala je. I ne samo ona, nego sve što ona simbolizira: ljubav prema učenju, snagu zajedništva, sposobnost da oprostimo i krenemo dalje. Gimnazija Mostar postala je ogledalo Bosne i Hercegovine. Zemlje ranjene, ali uporne u novim počecima. 

Dok ona stoji uz Neretvu, širom zemlje dišu i druge zgrade koje nose slične priče. Sarajevo sa svojom Vijećnicom, spaljenom pa ponovo rođenom, čuva duh grada koji nikada nije prestao vjerovati u knjigu i riječ. Travnik, sa svojom tvrđavom i plavim zdencem, podsjeća da mirisi djetinjstva nikada ne blijede. Višegradski most Mehmed-paše Sokolovića šapuće o mostovima među ljudima, o vezama koje ni vrijeme ni zaborav ne mogu srušiti. Počitelj i Stolac dišu u kamenoj tišini, ali svaka njihova sjenka priča o vremenu kad je umjetnost bila oblik otpora i dostojanstva.

Svi ti gradovi zajedno čine tijelo naše domovine, ali duša joj je u obrazovanju. U mjestima poput Gimnazije Mostar, gdje se prošlost poštuje, a budućnost gradi jer kada dijete u toj učionici napiše prvu rečenicu, kad podigne pogled prema prozoru, ono ne gleda samo nebo, ono gleda historiju koja mu je dala šansu da izgradi bolje sutra s upornošću i zahvalnošću.
I možda će neko od njih, jednog dana, graditi mostove, čuvati biblioteke, liječiti ljude ili pisati knjige. Možda će upravo iz tih klupa izaći generacija koja će ovu zemlju činiti onakvom kakva je oduvijek trebalo da bude. Činiti je zemljom u kojoj razlike ne čine pregrade, nego boje istog mozaika.

Zato, kada govorimo o arhitektonskom naslijeđu, ne mislimo samo na zgrade od kamena. Mislimo na ono što je u kamenu preživjelo, ali i na ono što je u čovjeku ostalo. Na hrabrost, znanje, suze i nadu. Na prozore koji gledaju ka prošlosti da se ne zaboravi i na vrata koja se otvaraju ka budućnosti da se ne ponovi.

Bosna i Hercegovina će trajati sve dok kroz te prozore bude ulazila svjetlost, dok se kroz ta vrata bude izlazilo s vjerom i dok u srcu Gimnazije Mostar budu kucala srca djece koja vjeruju da rane iz prošlosti nisu znak kraja nego uputa za nove početke jer ako je svaka zemlja zbir svojih rana i svojih nada, onda je naša zemlja svjetlost što izvire iz pepela.
A Gimnazija Mostar, stara dama, visoka i ponosna, ostaje njen prozor ka prošlosti i vrata za budućnost.

